Flemming Møller Mortensen (S), 2013-02-21:
Vi er rigtig glade for det.
Så jeg må sige til hr. Erling Bonnesen, at rollerne godt nok er blevet byttet om siden 2011.
Jeg er også rigtig glad for at stå her som ordfører.
Jeg stod her også som ordfører i 2011, hvor Socialdemokraterne var vrede, skuffede, kaldte det dårligt lovarbejde og sagde, at det var for dårligt konsekvensvurderet.
Men det er jo nok velkendt oppositionsretorik, og det er nok også det, vi hører fra Venstre i dag.
Er der så gode ændringer i det her lovforslag?
Ja, der er rigtig gode ændringer i det.
De fem ændringer, der er de væsentligste, drejer sig om en ny landdistriktsbestemmelse, ændring af kystnærhedszonen, detailhandelen, ophævelse af tilslutningspligt til fællesantenneanlæg og, som det femte og sidste, antenner til mobilkommunikation i landzonerne.
De her fem punkter fortjener en kort kommentar.
Men inden da vil jeg gerne sige til Det Konservative Folkeparti, at jeg fra socialdemokratisk side virkelig anerkender, at Det Konservative Folkeparti er med i den aftale, som lægger op til ændringerne i det her lovforslag, og er det sammen med Enhedslisten.
Grunden til, at jeg er glad for det og gerne vil give det en kort kommentar, er, at hvis der er nogle, der sammen med Socialdemokraterne har forsvaret planloven, har det været konservative miljøministre, og derfor var det fuldstændig uforståeligt for Socialdemokraterne, at vi i 2011 ikke så modstand mod de lovændringer, der blev lavet, fra konservativ side.
Jeg er også glad for at se, at høringssvarene til lovændringen her, L 147, fra så væsentlige parter og interessenter som Dansk Industri, Dansk Erhverv, Danske Købmænd, Landdistrikternes Fællesråd, Kommunernes Landsforening, Danske Regioner og Danmarks Naturfredningsforening, for bare at nævne nogle af organisationerne, generelt er overvejende positive, og de har været meget konstruktive.
Hvad angår de fem punkter, så lad mig først knytte en enkelt kommentar til det om landdistrikterne.
Jeg må sige, at modsat hvad hr. Bonnesen mener, synes vi, at det, der er rigtig godt, rigtig spændende, rigtig nyttigt og forstandigt her er, at man netop lader kommunerne – som har det bedste kendskab til, hvor der er nogle særlig vanskeligt stillede landdistrikter og dermed måske er nogle helt særlige behov for en kommunal indsats – i højere grad træffe beslutningerne.
Det er fornuftigt, og det er i respekt for det kommunale selvstyre.
Vi har tilliden til, at kommunerne kan det.
Det, vi harcelerede over tidligere, var, at en kommune kunne have en overordnet planlægning, og den skulle så brydes, ved at folk fik lov til at lave eksempelvis helårsbeboelse ude i åbent land, og det kunne være fuldstændig i strid med det, der var den overordnede kommunale planlægning på området.
Det er bl.a. nogle af de gode forandringer, der sker på det her område.
Det næste punkt, jeg vil kommentere, vedrører kystnærhedszonen.
Der er blevet givet nogle bemyndigelser til ministeren i det tidligere lovforslag fra 2011, som der nu kigges på.
Lovforslaget fra 2011 var også et spørgsmål om, at man havde 29 udpegede kommuner og øer, som fik en særstatus.
Det ophæves, og nu gælder lovgivningen hele landet, så alle landets 98 byråd får muligheden for at agere efter det, de synes er det rigtige.
Med hensyn til kystnærhedszonen er det væsentligt at præcisere, at derude har vi altså noget af det, som nogle kalder det danske arvesølv.
Det er uberørte kyststrækninger, og det er noget af det, der i høj grad er med til at trække eksempelvis turisme til vores land.
Dem skal vi passe særlig på.
Men det er ikke ensbetydende med, at hensynet til naturen ikke kan give udviklingsmuligheder, og det er også rigtig, rigtig godt.
Vi kritiserede voldsomt, at det var konsekvensvurderet for dårligt tilbage i 2011.
Vi syntes dengang, at lovgivningen ikke tog hensyn til landdistriktsområderne, hvor nærbutikker også er af stor væsentlighed.
Senere i 2011 blev der foretaget en analyse af detailhandelsplanlægningen, som klart viste, at der var uhensigtsmæssigheder, og det er dem, der bliver rettet op på nu, så man kan få lavet en bæredygtig detailhandelsstruktur i Danmark til glæde for hele landet, både bymiljøerne og landdistrikterne. Hvad angår antenneanlæggene, kan det lyde mindre væsentligt, så derfor passer det måske også meget godt, at min tid er gået, omend der også her er gode ændringer.
Socialdemokraterne er glade for det her lovforslag og støtter det naturligvis.